Putrajaya inggih punika punjering pamaréntahan administrasi Malaysia minangka gantosipun Kuala Lumpur. Saderengipun dipunparingi nama Putrajaya, kutha punika gadhah nama "Perang Besar". Putrajaya dumunung ing 25 km sakiduling kutha Kuala Lumpur. Putrajaya gadhah wiyar 4,931 hèktar. Kutha Putrajaya ugi caket saking Papan Anggegana Internasional Kuala Lumpur (KLIA) lan Sirkuit Sepang ing sisih kidul. Putrajaya dados punjering administrasi énggal ingkang netrepaken "pamaréntahan elektronik" (ngirangi pangginaan kertas ing pamaréntahan), lan badhé ngginakaken teknologi komunikasi ingkang langkung énggal (canggih). Putrajaya ugi dipunrancang dados kutha ijo lan netrepaken jaringan internet lan tèknologi multimedia.